Bejaarde dood ná perd hom van voete stamp | Netwerk24
Bejaarde dood ná perd hom van voete stamp
’n Bejaarde inwoner van Genadendal is dood nadat hy deur ’n perd gestamp is. Dié voorval het Saterdag 2 Maart gebeur.
“Dit was ’n 14-jarige seun wat die perd gery het,” vertel AO Eben Duminy, waarne­mende stasiebevelvoerder van Genadendal-polisie. Duminy sê die man het glo in die pad gestap en was blykbaar onder die invloed van alkohol.
“Hy is na die Caledon-hospitaal geneem vanwaar hy na die Tygerberg-hospitaal oorgeplaas is. Hy is Sondag 3 Maart dood as gevolg van sy beserings.”
Duminy sê die voorval word ondersoek en ’n geregtelike doodsondersoek is ingestel.
Gerald Michaels, ’n inwoner van Genadendal, vertel die perde loop dikwels tussen 02:00 en 03:00 deur die dorp. “Ek het dié probleem al onder die aandag van wetstoepassing in Caledon gebring,” het Michaels gesê.